《题杨郎所制五采匹笺歌赠自明杨徵士》
元代·刘崧

杨郎手持一匹笺，邀我放笔题长篇。自言新制三百幅，忍贫不博黄金钱。

浣花濯锦何绚烂，湘渌凝春起波澜。晶荧色夺赤石髓，腻滑光浮青玉案。

人言杨郎此笺真可传，岂知綵笔炼墨尤精坚。云窗朝拔霜兔颖，石室夜扫松花烟。

一生攻苦事文墨，长恨科名收不得。穷年白发侍甘旨，负米升堂更愉色。

杨郎杨郎莫漫沽，古人岂必今人殊。由来绝艺可名世，况尔世叶当文儒。

益州十样今复见，糜角松纹炯成片。苍龙腾雾起勺水，紫凤衔图出深殿。

我惭世好百不谐，学书局促空寒斋。霜馀柿叶不可拾，但觉枯砚在尘埃。

感君孝养怜君苦，会且蜚声群玉府。自掞玄云答远情，江风飒飒鸣秋雨。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。